32006R0694
L 121/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 694/2006 НА СЪВЕТА
от 27 април 2006 година
за изменение на списъците с производствата по несъстоятелност, производствата по ликвидация и ликвидаторите в приложения А, Б и В към Регламент (ЕО) № 1346/2000 относно производството по несъстоятелност
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Регламент (ЕО) № 1346/2000 на Съвета от 29 май 2000 г. за производството по несъстоятелност (1), и по-специално член 45 от него,
като взе предвид предложението на Комисията,
като взе предвид инициативата на Република Словакия (2),
като има предвид, че:
(1)
Приложенията към Регламент (ЕО) № 1346/2000 изброяват обозначенията, дадени в националните законодателства на държавите-членки на производствата и ликвидаторите, за които посоченият регламент се прилага. Приложение А към посочения регламент изброява производствата по несъстоятелност, посочени в член 2, буква а) от посочения регламент. Приложение Б към посочения регламент изброява производствата по ликвидация, посочени в член 2, буква в), а приложение В към регламента изброява ликвидаторите, които са посочени в член 2, буква б) от посочения регламент.
(2)
Приложения А, Б и В към Регламент (ЕО) № 1346/2000 бяха изменени с Акта за присъединяване от 2003 г., така че да включват производства по несъстоятелност, производства по ликвидация и ликвидатори на новите държави-членки и с Регламент (ЕО) № 603/2005 на Съвета (3), за да измени тези приложения по отношение на някои държави-членки.
(3)
На 29 ноември 2005 г. Френската република нотифицира Комисията съгласно член 45 от Регламент (ЕО) № 1346/2000 за изменения на списъците, които се съдържат в приложения А и В към посочения регламент.
(4)
На 6 март 2006 г. Република Словакия нотифицира генералния секретариат на Съвета съгласно член 45 от Регламент (ЕО) № 1346/2000 за изменения на списъците, които се съдържат в приложения А, Б и В към регламента.
(5)
Обединеното кралство и Ирландия в съответствие с член 3 от Протокола за позицията на Обединеното кралство и Ирландия, приложен към Договора за Европейския съюз и Договора за създаване на Европейската общност, уведомиха за желанието си да участват в приемането и прилагането на настоящия регламент.
(6)
Дания в съответствие с член 1 и 2 от Протокола за позицията на Дания, прикрепен към Договора за Европейския съюз и Договора за създаване на Европейската общност, не участва в приемането на настоящия регламент и следователно не се задължава с него, нито е субект на неговото прилагане.
(7)
Регламент (ЕО) № 1346/2000 следва да се измени съответно,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1346/2000 се изменя, както следва:
1.
Приложение А се заменя с текста в приложение I към настоящия регламент;
2.
Приложение Б се заменя с текста в приложение II към настоящия регламент;
3.
Приложение В се заменя с текста в приложение III към настоящия регламент.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки в съответствие с Договора за създаване на Европейската общност.
Съставено в Люксембург на 27 април 2006 година.